கேள்வி: இ. நாகராஜன் - வாழ்க்கைக் குறிப்பு பற்றி விளக்கவும்.
பதில்: இ. நாகராஜன் யாழ்ப்பாணம், அரியாலையைப் பிறப்பிடமாகக் கொண்டவர். மலையகம் (இலங்கை) ஆசிரியராகப் பணியாற்றினார். யாழ்ப்பாணம் திரும்பிய பின்னர், 1940களில் எழுதத் தொடங்கினார். ஆரம்பத்தில் ஈழகேசரி பத்திரிகையில் பணியாற்றினார். பிற்காலத்தில் சுன்னாகம் வட இலங்கைத் தமிழ்நூற் பதிப்பகத்தில் பணியாற்றி வந்தார். ஈழகேசரியில் சிறுவர் பகுதிக்கென பாடல்கள், கட்டுரைகள் எழுதி வந்தார். தொடர்ந்து சிறுகதைகள், கவிதைகள் எழுதினார். 1960களில் 'தமிழன்' என்ற பத்திரிகையின் ஆசிரியராகவும் சிறிது காலம் பணிபுரிந்தார். ஈழகேசரி, வீரகேசரி (இதழ்), ஈழநாடு (பத்திரிகை), தமிழன் முதலான பத்திரிகைகளிலேயே இவரது படைப்புகள் பெருமளவில் வெளியாகியுள்ளன. இவரது முதலாவது சிறுகதைத் தொகுதி 'நிறைநிலா' 1965-இல் வெளியாகியது. ஐந்து எழுத்தாளர்கள் எழுதிய 'மத்தாப்பு' என்ற குறும் புதினத்தின் முதலாம் அத்தியாயத்தை நாகராஜன் எழுதினார். இது அச்சிலும் வெளிவந்தது. மூன்று எழுத்தாளர்கள் எழுதிய 'மணிமகுடம்' என்ற புதினத்தின் முதல் மூன்று அத்தியாயங்களை, கவிதை நடையில் எழுதினார். நீதிக் கரங்கள், புத்தொளி, கூத்தாடி ஆகிய சிறு காவியங்களையும், இரண்டு குறுநாவல்களையும் எழுதியுள்ளார்.